Studiegeld-fout: Student eers nie vervolg, kry beradingŉ Foto van ŉ strokie wat wyd op sosiale media gedeel word wat ŉ balans van meer as R13 miljoen na bewering in die student se rekening toon. Foto: Twitter Die nasionale finansiële hulpskema vir studente (NSFAS), die Walter Sisulu Universiteit (WSU) en Intellimali het ŉ gesamentlike verklaring uitgereik om duidelikheid te gee oor die student wat per abuis R14 miljoen studiegeld ontvang het. IntelliMali is die diensverskaffer wat die administrasie van fondse namens NSFAS by die WSU bestuur. Kagisho Mamabolo, woordvoerder vir NSFAS, het gesê die betrokke partye wil graag bevestig dat geen openbare fondse vermors is in die proses wat gelei het tot die fout óf die R818 000 wat deur die student spandeer is nie. “Voorlopige ondersoek het aangedui die geld het aan die universiteit behoort en nie NSFAS soos aanvanklik geglo is nie,” het Mamabolo gesê. Intellimali het self die volle bedrag wat deur die student vermors is aan die WSU terugbesorg. Volgens Mamabolo kon daar voorlopig bevestig word dat geen NSFAS- of WSU-werknemers betrokke was by dié fout soos aanvanklik berig is nie. “Intellimali het ook ŉ geloofwaardige ouditeursfirma aangestel om ŉ forensiese ondersoek van stapel te stuur,” het Mamabolo gesê. Geen stappe is deur die WSU geneem teen die student nie. “Die universiteit wag vir die uitslae van die ondersoek voor hul verdere stappe oorweeg. Hulle staan haar ook by met berading om te verseker sy voltooi haar studies,” het Mamabolo gesê. Intellimali het ŉ saak van diefstal teen die student aanhangig gemaak en werk nou saam met die polisie in dié verband. Mamabolo het ook gesê Intellimali sal voortaan steeds ander studente se toelae behartig. Maroela Media het vroeër berig ŉ saak van diefstal is by ŉ polisiestasie in Oos-Londen oopgemaak in verband met die oorbetaling van die R14,1 miljoen. Volgens Mamabolo het NSFAS, WSU en Intellimali eenparig besluit geen verdere medianavrae sal hanteer word na dié verklaring nie, om kans te gee vir die ondersoek om afgehandel te word. Die geld is in Junie aan die student oorbetaal. Die student, wat glo slegs R1 400 moes ontvang het, voer aan sy het die transaksie aangemeld, maar niemand het haar gehelp om dit reg te stel nie. Sy het na bewering ongeveer R800 000 van die geld gebruik voor die fout uiteindelik verlede maand opgemerk is. Die fout is eers opgemerk nadat ŉ strokie van die banksaldo deur ŉ vriend van die student gepubliseer is.